Carsten Hansen (S), 2001-10-26:
Jeg skal starte med at meddele, at De Radikales ordfører på området, hr. Anders Samuelsen, ikke kan være til stede i dag, og på hans vegne afvise forslaget på De Radikales vegne.
Det er fjerde gang, vi skal behandle det her forslag, som arbejdsministeren sagde.
Sidste gang var det en måned før jul, og dengang havde arbejdsministeren ikke forbindelse til julemanden.
Og jeg kan afsløre, at her to måneder før jul har vi heller ikke forbindelse til julemanden.
Vi har i det progressive flertal på arbejdsmiljøområdet flere gange fremlagt vores visioner med incitamentpakken, udvidelse af BST-pligten, så den gælder hele arbejdsmarkedet, stramning af tilsynet på de ti særlig farlige områder, indførelse af en afgift og også en belønningsordning på arbejdsmiljøet osv. Vi har gentagne gange spurgt de tre store borgerlige partier - for vi må jo sige, at her jo da er tale om et virkelig fasttømret samarbejde imellem Dansk Folkeparti, Venstre og De Konservative - VVV: Hvad er det man vil på det her område ud over at afvikle reglerne på hele området?
Det undrer mig, at man har så tætte kontakter til Dansk Arbejdsgiverforening.
Vi så jo i sommer, at Dansk Arbejdsgiverforening fremlagde lignende forslag med en afvikling af reglerne på hele området, og det er stort set dem, man genfremsætter her fra de tre store borgerlige partier.
Det er sørgeligt, synes jeg, at man ikke udvider sin kontaktgrænse til at omfatte de virksomheder rundtomkring, som har stor glæde af APV'en, som har stor glæde af sikkerhedsorganisationen.
Og så må jeg sige, at på sin vis kan det være godt nok, at vi får den genfremsættelse af det her forslag, for det viser jo, hvor skillelinjerne går.
Det er altså ikke kun et spørgsmål om Poul Nyrup og Mimi og Anders Fogh.
Her er virkelig et lag af politik under, hvor der er nogle dybt, dybt forskellige holdninger til, hvordan man skal sikre lønmodtagernes, menneskenes rettigheder i forhold til et godt, gedigent arbejdsmiljø.
Så på sin vis kan man da være glad ved, at vi får afsløret det her.
Jeg vil også takke forslagsstillerne for, at de ikke sådan skjuler det i deres oplæg.
på, hvad det er, fru Mimi Jakobsen går og siger.
Sidste år talte hun jo så varmt og så inderligt, ja, ikke et øje var tørt, om hjemmehjælpernes vilkår, forholdene i hjemmeplejen osv., og så vil man være med til at afskaffe Arbejdstilsynets muligheder for at komme i private hjem.
Man løber i byen med en benhård, gammeldags arbejdsgiverlinje.
Det er da utroligt, at man ikke tager menneskers arbejdsliv mere alvorligt, end at man vil fjerne alle reglerne. Er man da komplet ligeglad med de mange milliarder, det dårlige arbejdsmiljø koster, og de store menneskelige omkostninger, der er? Vi vil i Socialdemokratiet en helt anden vej.
Vi har jo fremlagt det.
Vi vil styrke APV'en, et godt redskab, som mange virksomheder også siger, når de bliver evalueret.
Vi vil hjælp til selvhjælp.
Vi vil udvide BST-ordningen, som vi har fremlagt forslag om til vedtagelse her i salen, så den kommer til at dække 1,4 mio. lønmodtagere mere.
Så vil jeg sige, at med hele ophævelsen af partsindsatsen virker det, som om man nu helt har opgivet ævret, og som om man nu siger, at det bare kan få lov at sejle sin egen sø.
Vi kan selvfølgelig ikke støtte beslutningsforslaget, men undrer os over, at man bliver ved og i øvrigt ikke kalder det, hvad det er, nemlig en afvikling af samtlige regler for arbejdsmiljøet på mindre virksomheder.